LOUISE HAY

Használd a
MEGERŐSÍTÉSEKET

Vonzd be az önbizalmat, a bőséget és az örömöt az életedbe

ÉDESVÍZ KIADÓ
BUDAPEST

A fordítás az alábbi kiadás alapján készült:

Louise Hay / 21 Days to Unlock the Power of Affirmations

Originally published by Hay House Inc., USA, 2022

A Hay House-rádió a www.hayhouseradio.com internetes oldalon érhető el.

Fordító

Béresi Csilla

Szerkesztő

Szabó Tibor Benjámin

Olvasószerkesztő

Bartus Csilla

Copyright © Hay House, Inc. 2022

Hungarian translation © Béresi Csilla, 2022

Hungarian edition © Édesvíz Kiadó Kft., 2022

Cover design © Édesvíz Kiadó Kft., 2022

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és műszaki vezető: Dudich Ákos

Tipográfia: Szász Julianna

A borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-363-4

MOBI ISBN 978-963-507-364-1

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalomjegyzék

A szerző megjegyzése

Bevezetés

1. nap: Mi a megerősítés?

2. nap: A megerősítések hatalma

3. nap: Önbecsülés

4. nap: Változás

5. nap: Félelmek

6. nap: Bírálgatás

7. nap: A múlt elengedése

8. nap: Megbocsátás

9. nap: Egészség

10. nap: Bővebben az egészségről

11. nap: Szeresd önmagadat

12. nap: Barátság

13. nap: Szeretet és meghittség

14. nap: Kreativitás

15. nap: Munka

16. nap: Pénz és jólét

17. nap: Függőségek

18. nap: Öregedés

19. nap: Stresszmentes élet

20. nap: Megerősítéseink gyakorlása

21. nap: Egyenesen előre

Utószó

A szerzőről

A szerző megjegyzése

Az ebben a könyvben szereplő gyakorlati feladatok elvégzéséhez külön papírlapra van szükség, ezért javaslom, hogy szerezz be egy füzetet, vagy vezess naplót, és legyen kéznél toll is, miközben olvasod ezt a könyvet.

Bevezetés

Köszöntelek a megerősítések világában! A kötetben található tesztek használatával tudatosan elkötelezed magad az öngyógyítás és a pozitív változtatások mellett… mégpedig most rögtön! Gondolataid megfegyelmezésére ugyanis jelen időben van szükség. És itt is van erre a legjobb alkalom, csatlakozz ahhoz a rengeteg emberhez, akiknek az életét megváltoztatta az, hogy követték az ebben a könyvben kifejtett tanácsaimat.

Megerősítésekkel dolgozni nem nehéz, hiszen jókedvre derítenek, miközben megszabadulhatunk a régi, lehúzó hiedelmek terhétől, és kihajítjuk őket a semmibe, ahonnan jöttek.

Csak mert elhittünk valami rosszat magunkról és az életről, nem jelenti azt, hogy ez a hiedelem igaz is. Gyerekfejjel sok ilyet hallunk, s kritikátlanul be is dőlünk nekik. Vizsgáljuk felül ezeket a tévedéseket! Vagy higgyünk bennük továbbra is, mert a segítségünkre vannak, teljességet és boldogságot adnak, vagy határozzuk el, hogy megszabadulunk tőlük. Szeretem vizuálisan elképzelni, ahogy megszabadulok a régi hiedelmektől: egy folyóba vetem őket. Szelíden lefelé sodródva elenyésznek és eltűnnek, hogy soha többé ne kerüljenek elő.

Meghívlak téged is életem kertjébe, hogy ott ültess el új gondolatokat és magatartásformákat, amelyek kedvesek, szépek és táplálóak. Az élet szeret téged, és a legjobbat akarja neked. Lelki békét, belső derűt, duzzadó önérzetet és önszeretetet. Megérdemled, hogy jól érezd magad az emberek társaságában, és hogy jól keress. Hagyd tehát, hogy elültessem ezeket a gondolatokat az új életed kertjében is. Öntözgetve-gondozva virágba borulnak, majd pedig gyümölcsöt növesztenek, ami egész életed táplálékául szolgál.

Mi a megerősítés?

Szeretném elmagyarázni azoknak, akik nem tudják, mi az a megerősítés, és soha nem dolgoztak vele, hogy hogyan és mire használható. Az emberek többsége szerint a megerősítés nem jó semmire, sőt, inkább kellemetlen emlékeket ébreszt bennük. Ahhoz, hogy ez ne így legyen, pozitívra kell változtatnunk a negatívat, mert csak így gyógyulhatunk meg.

A megerősítés kaput nyit, hogy elindulhassunk a változás útján. Valójában azt mondod ilyenkor a tudatalattidnak: „Vállalom a felelősséget. Tudatában vagyok, hogy tehetek valamit a változásért.” Amikor megerősítések megfogalmazására adok tanácsot, tudatosan olyan szavakat választok, amelyek vagy segítenek kiküszöbölni valamit az életedből, vagy valami más dolog bevezetésében segédkeznek.

Minden gondolatod és szavad voltaképpen megerősítés. Úgy is mondhatnám, belső beszéded egésze egy megerősítésfüzér. Akár tudatában vagy ennek, akár nem, pillanatról pillanatra megerősítéseket használsz. Minden egyes szóval és gondolattal megteremted és megerősíted a tapasztalataidat.

Hiedelmeid olyan ismétlődő gondolati minták, amelyeket gyermekként sulykoltak beléd. Sok közülük javadra válik. Mások korlátozzák vágyaid beteljesülését. Amit el akarsz érni, és amire érdemesnek tartod magad, ezek között sokszor ég és föld a különbség. Oda kell figyelned a gondolataidra, és kirostálnod azokat, amelyek nem kívánt következményekkel járnak.

Kérlek, vedd észre, hogy minden panasz valami elutasítandóra vonatkozó megerősítés.

Valahányszor bedühödsz, azt nyilvánítod ki, hogy így (mármint dühösen) érzed jól magad a bőrödben. Valahányszor áldozatnak érzed magad, ezt a szerepet igényled is. Amennyiben úgy érzed, hogy az élet nem adja meg neked, amire szükséged van, mérget vehetsz rá, hogy valóban nem kapod meg – legalábbis amíg nem változtatsz a gondolataidon, és azon, ahogyan ezeket a gondolatokat szavakba öntöd.

Semmi rossz nincs abban, hogy így gondolkodsz. Egyszerűen csak nem tanultál meg helyesen gondolkodni és beszélni. Az emberek világszerte is csak újabban kezdenek rájönni arra, hogy a gondolatok önbeteljesítő jóslatok, nemcsak leírják, de létre is hozzák a valóságot. Valószínűleg a szüleid sem voltak ennek tudatában, ezért neked sem adhatták át a tudásukat. Azt adták tovább, amit a saját szüleiktől tanultak. Neked viszont ideje felébredned, és tudatosan olyan életet teremtened önmagad számára, ami kedvedre és támaszodra van. Meglásd, meg tudod csinálni, ahogyan nekem is sikerült. Mindannyiunknak sikerülhet, csak meg kell tanulnunk, hogyan.

Végig e kötet lapjain, a kérdés megannyi oldalát szemügyre veszem: az önbecsülést, a félelmeket, a minősítgetést, a megbocsátást, az egészséget, az öregedést, a munkahelyi sikereket, anyagi helyzetet, jólétet és jóllétet, vagy éppen az önszeretetet, barátságot, szerelmet és meghittséget. Gyakorlatokat is közreadok, amelyek a pozitív változások felé terelnek az említett területeken.

Egyesek szerint „a megerősítések hatástalanok” (vedd észre, hogy ez a kijelentés már önmagában is egy negatív megerősítés). Valójában arról van szó, hogy akik ilyet mondanak, nem tudják, hogyan használják a megerősítéseket helyesen. Hiába hajtogatják, hogy „egyre jobb az anyagi helyzetem”, ha közben magukban ezt gondolják: „Micsoda ostobaság! Tudom, hogy semmi értelme”. Mit gondolsz, melyik megerősítés lesz az erősebb? Természetesen a negatív, mivel egy régóta meggyökerezett életfelfogás része. Megesik, hogy egyesek napjában egyszer mondják el a megerősítéseiket, majd a nap további részében panaszkodnak. Hosszú időre van szükség ahhoz, hogy a bizakodó szavak megfoganjanak. A panasz erősebb náluk; részben, mert többször hangzik el, és rendszerint hevesebb indulatok kísérik.

Ugyanakkor a megerősítések mondogatása mindössze része egy folyamatnak. Fontosabb, hogy mit teszel eközben nappal és éjszaka. A megerősítések gyors hatékonyságának titka, hogy olyan légkört kell teremtened, amelyben megizmosodhatnak. Olyan ez, mint amikor elveted a magvakat. Szegényes talajban alig fejlődnek, a dúsban és táplálóban azonban rohamos növekedésnek indulnak. Minél több olyan gondolatot választasz, amelyek jó érzéssel töltenek el, annál hamarabb fognak hatni. Jelen gondolkodásod választás eredménye. Talán fel sem tűnik, hogy rajtad múlik a jövőd, hiszen olyan régóta élsz a magaddal hozott hiedelmeid rabságában, hogy észre sem veszed a változtatás lehetőségét.

Pedig ebben a pillanatban (most, a mai napon) is változtathatsz a gondolkodásodon. Életed egy szempillantás alatt megváltozhat, és ha kitartó vagy döntéseidben, s olyan gondolatokra voksolsz, amelyek jó érzéssel töltenek el, határozottan kedvező változásokra számíthatsz az élet minden területén.

A megerősítések hatalma

Ma új nap köszöntött rád. Újabb lehetőség, hogy megteremtsd örömteli, teljes életedet, és megszabadulj valamennyi korlátodtól. Hogy kitanuld az élet titkait. Minden szükséges eszközzel rendelkezel ehhez: gondolataiddal és hiedelmeiddel. Könyvemből megtanulhatod, hogyan használhatod fel őket életminőséged javítására.

Minden reggel, amikor felébredek, eltölt a hála az ég áldásaiért, csodálatos életemért. Eldöntöm, hogy a boldog gondolatokat választom. Ma van a napja, hogy tegyen bárki bármit, én elkezdjem lebontani a korlátjaimat. Nem mindig viselkedem így, az esetek 75-80%-ában azonban igen. Sokat számít, mennyire élvezem az életet, és mennyi jó élmény áramlik be a napjaimba.

Az egyetlen pillanat, amelyben élsz, az a jelened. Egyedül efelett rendelkezhetsz. „A tegnap történelem, a holnap nem történt meg velem, ezért jelen a jelen.” Maureen McGinnis valamennyi jógaosztályában elismétli ezt. Amennyiben nem érzed jól magad a jelen pillanatban, hogyan várhatod el, hogy bőséggel és boldogsággal teli pillanatokat teremthetsz a jövőben?

Hogyan érzed magad pont most? Jól vagy rosszul? Mik a jelenlegi érzelmeid? Mit súgnak az ösztöneid? Jobban szeretnéd érezni magad? Ha igen, keress kellemesebb érzést vagy gondolatot. A rossz érzéseidet – szomorúságodat, zsémbességedet, keserűségedet, neheztelésedet, haragodat, félelmeidet, bűntudatodat, letargiádat, féltékenységedet, bíráló kedvedet és így tovább – az okozza, hogy átmenetileg elvesztetted a kapcsolatot a jó közérzet áramával, ami az Univerzum ajándéka. Ne vesztegesd a gondolataidat vádaskodásra!

Többek között ezért sem uralkodhatsz másokon; amint látod: nem lehetsz ura a gondolataiknak. Egy másik ember felett csak akkor lehet uralmad, ha engedélyt ad erre. Vagyis kizárólag a saját gondolkodásod felett veheted át az uralmat. Ennél több dolog felett nem is rendelkezhetsz. Amit magatartásmintaként választasz, megszabja, hogy mit kapsz az élettől. Jómagam az örömteli, embertársaimat elismerő gondolatokat választottam. Tudom, hogy neked is sikerülhet.

Milyenfajta gondolatokat érzel kellemesnek? Szeretetet, megbecsülést, hálát, szívmelengető gyermekkori emlékeket? Gondolatokat, amelyek örömmel töltenek el, hogy élsz, és szeretettel áldják meg a testedet? Valóban élvezed a jelen pillanatot, és izgalomba hoz a holnap? A hasonló gondolatokkal önmagadat is szeretni kezded, ez pedig egyenesen csodákra képes.

A megerősítések ismételgetésével tudatosan olyan gondolatok mellett kötelezzük el magunkat, amelyek pozitív változásokat eredményeznek a jövőben. Olyan fókuszpontot hoznak létre, amely lehetővé teszi, hogy lassan változtass a gondolkodásodon. A megerősítések túlmutatnak jelened valóságán: a most használt szavaid teremtik meg a jövőd minőségét.

Amikor például úgy döntesz, hogy kijelented: „Dúsgazdag vagyok”, nem lehetetlen, hogy éppen alig van pénzed a bankban, mégis elülteted ezzel eljövendő jómódod magvait. Valahányszor elismétled az előbbi kijelentést, valójában energetizálod, öntözöd a lelkedben elvetett jóságmagok csíráit. Ezért volt szükséged örömre. Minden gyorsabban növekszik termékeny, dús talajban.

Fontos, hogy kijelentéseidet mindig jelen időben, ellentmondásmentesen fogalmazd meg. (Noha az ellentmondásokat magam végig alkalmazom ebben a könyvben is, a megerősítésekben kivétel nélkül mindig tartózkodom tőlük, mert ezzel csak csökkenteném hatásukat.) A tipikus megerősítések például így kezdődnek: „…vagyok”, „…az enyém”. Amikor kijelented, hogy „…készülök megtenni”, „lesz nekem”, gondolataid ezzel megragadnak a jövőben. A Mindenség szó szerint értelmezi szavaidat, és pontosan azt adja, amit kívánsz. Kivétel nélkül, mindig. Egy okkal több, hogy fenntartsd a jó közérzetedet. Könnyebb ilyen lelkiállapotban a pozitív megerősítésekre gondolni.

Ne feledd: minden gondolat számít, ne vesztegesd tehát értékes gondolataidat. Valamennyi pozitív gondolat jót hoz az életedbe, a negatívak ezzel szemben távol tartják, eltaszítják a jót. Hányszor fordult elő veled, hogy kis híján a tiéd lett valami, az utolsó pillanatban azonban kisiklott a kezeid közül? Ha visszaemlékszel, miféle lelkiállapotban voltál épp ekkor, már az okát is megérted. A túl sok negatív gondolat akadályozza a pozitív megerősítések munkálkodását.

Ha kijelented: „Nem akarok többé beteg lenni”, ez nem alkalmas megerősítés egészséged visszaszerzésére. Egyértelműen le kell szögezned, mit akarsz, mondjuk így: „Kicsattanóan egészséges akarok lenni!” „Utálom ezt a kocsit!”– Ez még nem hoz eléd egy csodás új autót, mivel nem fogalmaztál elég világosan. Hiába lesz új járgányod, előbb-utóbb azt is utálni fogod, mivel ez volt a megerősítés tartalma. Amennyiben új kocsira vágysz, mondd például ezt: „Egy gyönyörű, új autót szeretnék, amely minden igényemet kielégíti.”

„Az élet szívás!”, hallani gyakran (ami borzasztó megerősítés). El tudod képzelni, miféle tapasztalatokat vonz be hozzád ez a kijelentés? Természetesen nem az élet szívás, csupán a te gondolkodásoddal van baj. Egyetlen ilyen gondolat elég ahhoz, hogy pocsékul érezd magad. És amikor ennyire magad alá kerülsz, semmi jóra nem számíthatsz.

Ne vesztegesd az időt a korlátaid – rosszul sikerült kapcsolatok, problémák, betegségek, nélkülözés stb. – felemlegetésére. Minél többet beszélsz az adott problémáról, annál inkább magadhoz láncolod. Ne másokat okolj azért, ami látszólag rosszul alakult az életedben, ezzel is csak az idődet vesztegeted. Tartsd észben: saját tudatod és gondolataid teremtő ereje szabja meg, miféle élményekben lesz részed a jövőben.

Gondolkodásod megváltoztatásával legnagyobb meglepetésedre az egész életed egy csapásra megváltozik: az emberek, a helyek, a körülmények – minden, de minden könnyebbé válik. A vádaskodás csak egy újabb negatív megerősítés, ne vesztegesd ilyen haszontalanságokra az értékes gondolataidat. Tanuld meg ehelyett, hogyan fordítsd át pozitívba a negatív megerősítéseidet. Például:

Gyűlölöm a testemet.

Szeretem és megbecsülöm a testemet.

Soha nincs elég pénzem.

Árad hozzám a pénz.

Belefáradtam a betegségekbe.

Hagyom, hogy a testem magától visszatérjen megszokott, egészséges állapotába.

Túl kövér vagyok.

Tiszteletben tartom és megfelelően gondozom a testemet.

Senki nem szeret.

Szeretetet sugárzok magamból. A szeretet betölti az életemet.

Nem vagyok kreatív.

Olyan készségeket fedezek fel magamban, amelyek meglétéről eddig nem voltomásom.

Megragadtam egy vacak állásban.

Csodálatos új lehetőségek nyílnak meg előttem pillanatról pillanatra.

Nem vagyok elég jó.

Pozitív változások sodrában vagyok. A legjobbat érdemlem.

Mindez nem jelenti azt, hogy valamennyi gondolatodat felül kell vizsgálnod. Amikor először magadba nézel, rémülten nyugtázod, hogy mennyire elhatalmasodott gondolkodásodon a negativitás. Ezért amikor rajtakapod magad egy negatív gondolaton, gondold ezt: „Ez csak bajt hoz rám, nem is vagyok hajlandó többé vesződni vele” Találj ezután másik gondolatot a helyére, amilyen hamar csak lehet. Fontold meg: a lehető legjobban szeretnéd magad érezni; márpedig a neheztelés, a vádaskodás vagy a bűntudat nyomorult rosszkedvhez vezetnek. Ha van szokás, amitől meg szeretnél szabadulni, az éppen ez.

A megerősítések az összes gondodat megoldhatják. Valahányszor felmerül egy, csak ismételd el minél többször:

„Minden jól van. Minden maximálisan a javamat szolgálja. Csakis jó származhat ebből a helyzetből. Biztonságban érzem magam.”

A fenti egyszerű megerősítés csodákat tehet az életedben.

Javaslom továbbá, hogy ne oszd meg a megerősítéseidet olyan valakivel, aki lenézi ezt a módszert. Kezdőként legjobb, ha magadban dolgozol, amíg el nem érted a kívánt eredményt. Akkor már álmélkodhatnak a barátaid: „Annyi változás tört be az életedbe. Olyan más lettél. Mi az oka?”

Olvasd át többször ezt a fejezetet, amíg meg nem érted teljesen az alapelveket, olyannyira, hogy élni is képes leszel eszerint. Koncentrálj azokra a bekezdésekre, amelyek a legtöbbet jelentik számodra, és gyakorold a vonatkozó megerősítéseket. Fontos, hogy alkoss saját megerősítéseket is! Nyomban javaslok is hármat:

„Elégedett vagyok magammal!”

„Képes vagyok pozitív változásokat elindítani az életemben!”

„Meg tudom csinálni!”

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen